พระราชกฤษฎีกา
แบ่งส่วนราชการและกำหนดหน้าที่ของส่วนราชการ
สำนักงานเลขานุการรัฐมนตรี
และสำนักงานปลัดกระทรวง
กระทรวงกลาโหม
พ.ศ. ๒๕๓๓
 

ภูมิพลอดุลยเดช
ป.ร.
ให้ไว้ ณ วันที่
๒๑ ธันวาคม พ.ศ. ๒๕๓๓
เป็นปีที่ ๔๕
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรปรับปรุงการแบ่งส่วนราชการและกำหนดหน้าที่ของส่วนราชการสำนักงานเลขานุการรัฐมนตรี
และสำนักงานปลัดกระทรวง กระทรวงกลาโหม

อาศัยอำนาจตามความในมาตรา
๑๕๙ ของรัฐธรรมนูญแห่งราชอาณาจักรไทย และมาตรา ๑๘ แห่งพระราชบัญญัติจัดระเบียบราชการกระทรวงกลาโหม
พ.ศ. ๒๕๐๓ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา
๑ พระราชกฤษฎีกานี้เรียกว่า พระราชกฤษฎีกาแบ่งส่วนราชการและกำหนดหน้าที่ของส่วนราชการสำนักงานเลขานุการรัฐมนตรีและสำนักงานปลัดกระทรวง
กระทรวงกลาโหม พ.ศ. ๒๕๓๓

มาตรา
๒[๑]
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา
๓ ให้ยกเลิก
(๑)
พระราชกฤษฎีกาแบ่งส่วนราชการและกำหนดหน้าที่ของส่วนราชการสำนักงานเลขานุการรัฐมนตรี
และสำนักงานปลัดกระทรวง กระทรวงกลาโหม พ.ศ. ๒๕๐๓
(๒)
พระราชกฤษฎีกาแบ่งส่วนราชการและกำหนดหน้าที่ของส่วนราชการสำนักงานเลขานุการรัฐมนตรี
และสำนักงานปลัดกระทรวง กระทรวงกลาโหม (ฉบับที่ ๒) พ.ศ. ๒๕๒๗
(๓)
พระราชกฤษฎีกาแบ่งส่วนราชการและกำหนดหน้าที่ของส่วนราชการสำนักงานเลขานุการรัฐมนตรี
และสำนักงานปลัดกระทรวง กระทรวงกลาโหม (ฉบับที่ ๓) พ.ศ. ๒๕๓๒

มาตรา
๔
ให้แบ่งส่วนราชการสำนักงานเลขานุการรัฐมนตรี ดังนี้
(๑)
แผนกการเมือง
(๒)
แผนกตรวจสอบเรื่องราวและความเห็น

มาตรา
๕ แผนกการเมือง
มีหน้าที่ราชการทางการเมืองที่เกี่ยวกับกระทรวงกลาโหม มีหัวหน้าแผนกการเมืองเป็นผู้บังคับบัญชารับผิดชอบ

มาตรา
๖ แผนกตรวจสอบเรื่องราวและความเห็น
มีหน้าที่เกี่ยวกับการตรวจสอบเรื่องราวและความเห็น การสารบรรณ การเงิน
และการพลาธิการของสำนักงานเลขานุการรัฐมนตรี มีหัวหน้าแผนกตรวจสอบเรื่องราวและความเห็น
เป็นผู้บังคับบัญชารับผิดชอบ

มาตรา
๗ ให้แบ่งส่วนราชการสำนักงานปลัดกระทรวง
ดังนี้
(๑)
สำนักปลัดกระทรวงกลาโหม
(๒)
สำนักนโยบายและแผนกลาโหม
(๓)
กรมเสมียนตรา
(๔)
กรมพระธรรมนูญ
(๕)
กรมการเงินกลาโหม
(๖)
กรมราชองครักษ์
(๗)
ศูนย์การอุตสาหกรรมป้องกันประเทศและพลังงานทหาร

มาตรา
๘ สำนักปลัดกระทรวงกลาโหม
มีหน้าที่เกี่ยวกับการงบประมาณ การตรวจสอบภายใน การประชาสัมพันธ์
การวิจัยและพัฒนาการทางทหาร และปฏิบัติราชการอื่น ๆ
ซึ่งมิได้อยู่ในอำนาจและหน้าที่ของส่วนราชการในสำนักงานปลัดกระทรวงโดยเฉพาะ
มีปลัดกระทรวงกลาโหมเป็นผู้บังคับบัญชารับผิดชอบ

มาตรา
๙ สำนักนโยบายและแผนกลาโหม
มีหน้าที่พิจารณาเสนอความเห็น อำนวยการ ประสานงาน
และดำเนินการเกี่ยวกับนโยบายและยุทธศาสตร์ ด้านการป้องกันประเทศ
นโยบายและแผนด้านการทหาร การกำลังพล การข่าว การส่งกำลังบำรุง การระดมสรรพกำลัง
การจัดทำและปรับปรุงแก้ไขอัตราของส่วนราชการในกระทรวงกลาโหม การฝึก ศึกษา อบรม
การต่างประเทศ กิจการของสภากลาโหม การรักษาความปลอดภัย
และปฏิบัติงานอื่นตามที่ได้รับมอบหมาย
มีผู้อำนวยการสำนักนโยบายและแผนกลาโหมเป็นผู้บังคับบัญชารับผิดชอบ

มาตรา
๑๐ กรมเสมียนตรา
มีหน้าที่เกี่ยวกับการสารบรรณ การกำลังพล และการสัสดี ตลอดจนราชการประจำทั่วไปของกระทรวงกลาโหม
มีเจ้ากรมเสมียนตราเป็นผู้บังคับบัญชารับผิดชอบ

มาตรา
๑๑ กรมพระธรรมนูญ
มีหน้าที่เกี่ยวกับศาลทหาร อัยการทหาร นายทหารพระธรรมนูญ
ราชการในส่วนธุรการและวิชาการที่เกี่ยวกับกฎหมายและสังคมศาสตร์
มีเจ้ากรมพระธรรมนูญเป็นผู้บังคับบัญชารับผิดชอบ

มาตรา
๑๒ กรมการเงินกลาโหม
มีหน้าที่เกี่ยวกับการเงิน การบัญชี เบี้ยหวัด บำเหน็จบำนาญ
การควบคุมการใช้จ่ายเงินให้เป็นไปตามระเบียบแบบแผนของทางราชการ และการที่ดินของกระทรวงกลาโหมมีเจ้ากรมการเงินกลาโหมเป็นผู้บังคับบัญชารับผิดชอบ

มาตรา ๑๓ กรมราชองครักษ์
มีหน้าที่ตามกฎหมายว่าด้วยราชองครักษ์
มีสมุหราชองครักษ์เป็นผู้บังคับบัญชารับผิดชอบ

มาตรา
๑๔
ศูนย์การอุตสาหกรรมป้องกันประเทศและพลังงานทหาร มีหน้าที่พิจารณา เสนอความเห็น
วางแผน อำนวยการ ประสานงานและดำเนินการในด้านการอุตสาหกรรมทหารและการพลังงานทหารให้เป็นไปตามนโยบายของกระทรวงกลาโหม
และปฏิบัติงานอื่นที่เกี่ยวข้องตามที่ได้รับมอบหมาย
มีผู้อำนวยการศูนย์การอุตสาหกรรมป้องกันประเทศและพลังงานทหารเป็นผู้บังคับบัญชารับผิดชอบ

มาตรา
๑๕
ให้รัฐมนตรีว่าการกระทรวงกลาโหมรักษาการตามพระราชกฤษฎีกานี้


ผู้รับสนองพระบรมราชโองการ
ประมวล สภาวสุ
รองนายกรัฐมนตรี
หมายเหตุ
:- เหตุผลในการประกาศใช้พระราชกฤษฎีกาฉบับนี้ คือ
โดยที่เป็นการสมควรปรับปรุงการแบ่งส่วนราชการและกำหนดหน้าที่ของส่วนราชการสำนักงานเลขานุการรัฐมนตรี
และสำนักงานปลัดกระทรวง กระทรวงกลาโหมเสียใหม่ โดยกำหนดให้สำนักนโยบายและแผนกลาโหม
และศูนย์การอุตสาหกรรมป้องกันประเทศและพลังงานทหาร
เป็นส่วนราชการในสำนักงานปลัดกระทรวง กระทรวงกลาโหม
และกำหนดหน้าที่ของสำนักนโยบายและแผนกลาโหม
และศูนย์การอุตสาหกรรมป้องกันประเทศและพลังงานทหาร รวมทั้งสมควรแก้ไขเพิ่มเติมหน้าที่ของสำนักปลัดกระทรวงกลาโหมเสียใหม่ให้สอดคล้องกัน
จึงจำเป็นต้องตราพระราชกฤษฎีกานี้





ปฐมพร/จัดทำ
๒๕
มกราคม ๒๕๕๐

ศรินรัตน์/ปรับปรุง
๒๘
ธันวาคม ๒๕๖๓

อรญา/ตรวจ
๑๘ มกราคม ๒๕๖๔

[๑]
ราชกิจจานุเบกษา เล่ม ๑๐๗/ตอนที่ ๒๕๙/ฉบับพิเศษ หน้า ๑/๒๘ ธันวาคม ๒๕๓๓